זיתן

זיתן הוא מושב של תנועת המושבים במחוז המרכז בישראל ליד נמל התעופה בן-גוריון השייך למועצה אזורית שדות דן. זיתן הוא היישוב המזרחי ביותר במועצה. המושב נמצא דרומית מזרחית למושבים יגל ואחיעזר, צפונית מזרחית למסילת הרכבת תל אביב לוד, צפונית לעיר לוד ומערבית למחלף לוד. השם הוא סמלי ולו מספר משמעויות: דומה לשם היישוב זליתן בלוב ממנו עלו רוב מייסדי היישוב. נגזר מהמילה זית, בעבר היו באזור עצי זית רבים. זיתן מובא במקרא כשם פרטי לאחד מבני שבט בנימין, שהתנחל בסביבה זו, מזרחה בהרים: ”ובני ידיעאל בלהן יעיש ובנימין ואהוד וכנענה וזיתן ותרשיש ואחישחר” (דברי הימים א', ז', י') המושב נוסד ביום כ' בסיוון תש"י, 5 ביוני 1950 על ידי עולים מלוב, בעיקר, יוצאי עיירה בשם זליתן (אנ'), ומיהדות מרוקו. המושב הוקם ל-73 משפחות שכל אחת קיבלה 23 דונם. המתיישבים הגיעו לנקודה ב-1 ביולי 1950 והתגוררו תחילה באוהלים. בתחילה גידלו עופות וכבשים אך זה לא צלח והוקמו רפתות. בשנת 1954 הורחקו מהמושב שני מתיישבים שלא עבדו את המשקים שלהם. בשנת 1962, בהתאם למדיניות משרד החקלאות להרחיק את הרפתות לפריפריה, חוסלו הרפתות במושב. לאור פיתוח מקומות העבודה באזור, עברו רוב התושבים בסוף שנות ה-60 לעבודות חוץ והשכירו את משקיהם. בין השאר גודלו במשקים המושכרים בוטנים. חלק מהמשקים הוזנחו. בתחילת 1955 הושלם הכביש למושב. עד שנת 1969 טרם הותקנה מערכת ביוב במושב ולבתים אפילו לא היו בורות ספיגה. במקום פעל בעבר בית ספר יסודי, אך כיום ילדי גיל בית הספר היסודי נוסעים לבית ספר אזורי במושב ניר צבי (לחינוך ממלכתי) ובית ספר במושב חמד (לחינוך ממלכתי-דתי). בוגריו לומדים בערים לוד, שוהם ויהוד. חלק מתושבי המושב משכירים מחסנים בשטחים ששימשו אותם בעבר לחקלאות. בשנים האחרונות הופשרו קרקעות נוספות בתוכנית ההרחבה, והמושב קולט משפחות נוספות. זיתן נמצא כ-45 מטר מעל גובה פני הים. בשכנות לזיתן נמצאים המושבים אחיעזר ויגל. ערך מורחב – בושאייף תושבי המושב מסורתיים ודתיים. במקום הוקם ב-1978 בית כנסת על שם בושאייף, צדקת יהודיה מהעיר זליתן שבלוב. בבית הכנסת מתקיימות תפילות בכל ימות השבוע. לימים הוקם במקומו בית כנסת גדול ומפואר במיוחד, המהווה העתק מדויק של בית הכנסת בזליתן שבלוב. בית הכנסת נחשב לאחד ממוסדות הליבה של יהדות טריפולי, ובמקום נערכות הילולות המוניות בחג סוכות ובל"ג בעומר. בשנת 2023 פורסמה כתבה בערוץ כאן 11 שסקרה את ההילולה ואת האמונות והמסורות סביבה, כמו גם את הקשר של יהודי טריפולי לצדקת בושאייף.[1] מלבד החגיגה הדתית-מיסטית במקום מתקיים יריד מזון הכולל דוכנים צבעוניים, ואוכל מהמטבח הצפון אפריקאי. היישוב מנוהל על ידי 2 וועדות: הועד המנהל של האגודה החקלאית (נבחר בבחירות בעלי המשקים) הועד המוניציפלי הכפוף למועצה האזורית (נבחר בבחירות כלל התושבים) האישים הבאים קשורים למושב זיתן: הרב צוריאל שקד - היה זקן חכמי טריפולי, לוב, מורה ומחנך, מנהיג ציוני של קהילת יהודי לוב. בלוב התגורר בעיירה זליתן ושימש בה כרב בבית הכנסת בושאייף. לאחר עלייתו ארצה לימד בין היתר גם בבית הספר בזיתן. רוני חפר - סופר ילדים ומאייר ישראלי. מתגורר במושב זיתן. תמיר מורג - עיתונאי ישראלי. מתגורר במושב זיתן. זיתן(הקישור אינו פעיל), באתר המועצה האזורית שדות דן אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור סוף יולי 2024 (אומדן), בכל יתר היישובים - לפי טבלה שנתית של למ"ס עבור סוף 2022. הנתונים לפי טבלת מדד חברתי כלכלי של למ"ס נכון לשנת 2021 שמות עבריים ליישובים החדשים, חרות, 17 ביולי 1950 צבי רותם, מכפרים נטושים להתישבות מתוכננת, דבר, 8 באוגוסט 1950 הורחקו שני מתישבים שלא עבדו משקיהם, על המשמר, 15 בנובמבר 1954 בחזרה לחקלאות קולוניאלית, דבר, 11 בספטמבר 1970 בחזרה לחקלאות קולוניאלית -המשך, דבר, 11 בספטמבר 1970 ארנון מגן, זיתן מימין, אחיסמך משמאל, דבר, 24 ביולי 1981 כבישים חדשים לישובים באזור לוד רמלה, הצופה, 1 במאי 1955 ליקויים רבים במועצה האזורית עמק לוד, דבר, 12 ביוני 1970